Document ID: /roh_data/filtered/fineweb-2-filterrobots_roh.jsonl.gz/9486

Lavurs
Picturs sin vaider han ina professiun artisana e creativa. Els realiseschan vitraglias e vitrificaziuns d’art tradiziunalas e modernas. Tranter auter concepeschan e creeschan els era fanestras da baselgias. Tut tenor l’atelier nua ch’els èn emploiads variescha il focus da lur lavurs.
Picturas sin vaider transfurman lur ideas ed ils giavischs da la clientella en in product esteticamain attractiv. Ellas sviluppan plans da colurs ed ideas da creaziun ch’ellas visualiseschan cun agid da skizzas e da dissegns tecnics. Avant ch’ellas entschaivan cun la lavur effectiva discurran ellas cun la clientella davart ils dissegns. Sper las atgnas ideas da creaziun vegnan era realisadas skizzas dad artists. Qua è la lavur manuala precisa pli impurtanta ch’il flair creativ.
Per picturar sin vaider, l'uschenumnada vitraglia, lavuran picturs da vaider cun tecnicas tradiziunalas sco la pictura cun plumin, la cuvrida d’argient mellen, la cuvrida d’emagl u la serigrafia. Tar la pictura cun plumin vegn la colur brischada en il vaider. Per fixar durablamain la stresa da colur vegn il vaider brischà en il furn.
Per la vitrificaziun da plum vegnan cumbinads vaiders da colur en in maletg. Per colliar la singula tocca da vaider utiliseschan picturas sin vaider pertgas da plum ch’èn colliadas tras zin per lutegiar. Pli e pli vegnan er applitgadas novas tecnicas per producir vitrificaziuns d’art sco p.ex. luentar, dissegnar las parts e surcollar il vaider. In atelier sa spezialisescha mintgamai en tschertas tecnicas.
Picturs sin vaider èn era responsabels per la tgira, la conservaziun e la restauraziun da vitraglia istorica. En collavuraziun cun la Tgira da monuments procuran els per il mantegniment da bains culturals custaivels. Els documenteschan lur lavurs per che la posteritad las possia chapir.
Las picturas sin vaider resguardan las prescripziuns davart la segirezza da la lavur e davart la protecziun da la sanadad sco er davart la protecziun da l’ambient. Ellas observan en spezial las directivas davart l’utilisaziun d'acid idrofluroic, da plum e da colurs da vitraglia che cuntegnan plum.
Scolaziun
Basa legala
Ordinaziun federala 28-8-2009 (stadi dal 1-1-2018)
Durada
4 onns
Furmaziun en la pratica
En in atelier da vitraglia
Furmaziun en scola
1 di per emna a la scola professiunala a Berna
Roms professiunals
- creaziun
- elavuraziun dal vaider
- mantegniment, conservaziun e restauraziun
- segirezza da la lavur, protecziun da la sanadad e da l’ambient
Curs ordaifer il manaschi
Emprender ed exercitar la basa professiunala en la pratica
Maturitad professiunala
Fitg bunas prestaziuns da scola permettan da frequentar la scola da maturitad professiunala durant la furmaziun da basa.
Diplom
Attestat federal da qualificaziun "pictur / pictura da vaider AFQ"
Premissas
Furmaziun preliminara
- scola populara terminada cun pretensiuns mesaunas u autas
Pretensiuns
- dun da dissegnar
- buna imaginaziun spaziala
- inschign manual
- senn per furmas e colurs
- creativitad
- moda da lavur exacta
- nagins disturbis da la vesida da colurs
- interess per art e per istorgia
Furmaziun supplementara
Curs
purschidas da las scolas d’art applitgà
Scola spezialisada superiura (SSS)
scolaziun en secturs parentads, p.ex. creader (-dra) dipl. SSS design da products
Scola auta spezialisada (SAS)
studis en secturs parentads, p.ex. Bachelor of Arts (SAS) en conservaziun resp. Master of Arts (SAS) en conservaziun / restauraziun
A l’exteriur
scolas spezialisadas sin vitraglia en Germania, en Frantscha ed en Austria porschan furmaziuns supplementaras.
Cundiziuns da lavur
Cun experientscha professiunala da plirs onns han picturas e picturs sin vaider bunas premissas per fundar in agen atelier. In vast champ d'activitad e mobilitad areguard il lieu da lavur augmentan las schanzas d'avair success.
Suenter ina furmaziun supplementara correspundenta pon picturs sin vaider era lavurar sco magisters en scolas professiunalas u sco manaders da curs.
La purschida da plazzas d’emprendissadi è pitschna. Mo fitg paucs manaschis da pictura sin vaider scoleschan emprendists.